Diari Oficial de la Generalitat Valenciana


Sumari del DOGV 7280, del 23-05-2014 (2014/4609)

ORDE 9/2014, de 16 de maig, de la Conselleria d'Economia, Indústria, Turisme i Ocupació, per la qual es regula i convoca el Programa de Tallers d'Ocupació per a l'exercici 2014, com a iniciativa de formació dual en el marc del Pla d'Ocupació Conjunt de les Administracions Públiques Valencianes.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7280

Data del DOGV
:   23-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4609


Data del document
:   16-05-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 9/2014, de 16 de maig, de la Conselleria d'Economia, Indústria, Turisme i Ocupació, per la qual es regula i convoca el Programa de Tallers d'Ocupació per a l'exercici 2014, com a iniciativa de formació dual en el marc del Pla d'Ocupació Conjunt de les Administracions Públiques Valencianes. [2014/4609]  
Article 1. Objecte  
Article 2. Entitats beneficiàries  
Article 3. Obligacions de les entitats beneficiàries  
Article 4. Persones destinatàries  
Article 5. Duració i contingut del programa  
Article 6. Lloc i termini de presentació de sol·licituds  
Article 7. Documentació que ha d'acompanyar la sol·licitud  
Article 8. Instrucció i valoració de les sol·licituds  
Article 9. Resolució  
Article 10. Grup de treball mixt per a la selecció de participants  
  
Article 11. Selecció de personal directiu, docent i de suport  
Article 12. Selecció de l'alumnat/treballador  
Article 13. Inici dels tallers  
Article 14. Control, assistència i supervisió  
Article 15. Qualitat de la docència  
Article 16. Finalització i memòria  
Article 17. Certificació de la formació  
Article 18. Quantia de la subvenció i costos elegibles  
Article 19. Bestreta, pagament i justificació de la subvenció  
Article 20. Rendiments financers  
Article 21. Causes de minoració i de reintegrament de subvencions  
Article 22. Procediment sancionador  
Disposicions addicionals  
Disposicions finals  
Annex  
  
La Llei 56/2003, de 16 de desembre, d'Ocupació, establix en el marc de l'Estratègia Europea 2020, l'elaboració d'una estratègia espanyola d'ocupació de caràcter plurianual i d'un Pla Anual de Política d'Ocupació, que concretarà els objectius de l'estratègia espanyola d'ocupació a aconseguir en el conjunt de l'Estat i en cada una de les distintes comunitats autònomes.  
L'estratègia espanyola d'ocupació, aprovada per Reial Decret 1542/2011, de 31 d'octubre, es configura com el marc normatiu per a la coordinació i execució de les polítiques actives d'ocupació en el conjunt de l'Estat, i s'erigix en un marc de referència compartit, a partir del qual els servicis públics d'ocupació han de dissenyar i gestionar les seues pròpies polítiques actives d'ocupació.  
Tant el Reial Decret 282/1999, de 22 de febrer, pel qual s'establix el Programa de Tallers d'Ocupació, com l'Orde del Ministeri de Treball i Assumptes Socials de 14 de novembre de 2001, que el desplega i establix les bases reguladores de la concessió de subvencions públiques al mencionat programa, tenen el caràcter de mesures estatals als efectes de la seua aplicació per al conjunt de l'Estat, per part de comunitats autònomes i el Servici Públic d'Ocupació Estatal, en els seus respectius àmbits competencials, en el marc de l'Estratègia Espanyola d'Ocupació 2012-2014, aprovada per Reial Decret 1542/2011, de 31 d'octubre i respecte dels àmbits de polítiques actives d'ocupació previstos en la mencionada estratègia.  
En este context, d'una banda, el Pla d'Ocupació Conjunt de les Administracions Públiques Valencianes, posat en marxa l'any 2013 i que té la seua continuïtat en l'exercici 2014, promogut per la Generalitat, en col·laboració amb les diputacions provincials i els ajuntaments de la Comunitat Valenciana, que té com a objectiu incentivar la creació d'ocupació i fomentar la requalificació dels desempleats per mitjà de la racionalització i optimització dels recursos públics que es destinen a la lluita contra la desocupació, per a aconseguir així millorar la seua efectivitat, preveu entre les línies d'actuació previstes el desenrotllament de programes de tallers d'ocupació.  
Estos programes es configuren com a programes mixtos d'ocupació i formació, que promoguts per entitats locals tenen com a objectiu incrementar l'ocupabilitat dels desempleats de com mínim vint-i-cinc o més anys, amb la finalitat de facilitar la seua inserció laboral, combinant la formació amb l'ocupació, per mitjà de la realització d'accions formatives en alternança amb la realització d'obres o la prestació de servicis d'utilitat pública o interés social, i es prioritzaran aquells projectes de caràcter innovador d'acord amb la seua incidència en nous jaciments d'ocupació.  
Des de l'inici dels tallers d'ocupació, les entitats promotores contractaran l'alumnat treballador, i utilitzaran a este efecte com a única modalitat contractual la del contracte per a la formació i l'aprenentatge, la qual cosa els permetrà rebre una formació dual adequada a l'ocupació a exercir que serà conduent a l'obtenció d'un certificat de professionalitat.  
D'altra banda, el Pla Estratègic del SERVEF per al període 2014-2020, definix entre els seus objectius estratègics, la millora efectiva de l'ocupabilitat dels valencians, l'increment substancial de la quantitat i la qualitat del servici a ciutadans i empreses, el creixement dels ràtios d'inserció, així com, l'augment de la presència i col·laboració dels servicis públics amb els seus grups d'interés. Un dels seus objectius específics, dins d'un dels eixos al voltant dels quals s'articula este pla, en concret el corresponent al Servef com a proveïdor de servicis, és el de millorar la qualificació professional dels treballadors al llarg de tota la seua vida laboral i que esta responga a les necessitats dels sectors econòmics valencians presents i futurs, preveient com una de les mesures per a aconseguir una major vinculació formació-empresa, impulsar la formació en l'entorn laboral a través de diverses fórmules de formació dual, i constituir la formació en alternança amb l'ocupació un dels indicadors operatius de seguiment.  
  
Ja que en l'àmbit de la Generalitat la gestió d'estos programes públics d'ocupació i formació corresponen a la Conselleria d'Economia, Indústria, Turisme i Ocupació, a través del Servef, fent ús de les facultats que em conferix la Llei 5/1958, del Consell i el Decret 194/2013, de 20 de desembre, del Consell, pel qual s'aprova el Reglament Orgànic i Funcional del Servici Valencià d'Ocupació i Formació, conforme el Consell Valencià de Formació Professional,  
  
  
ORDENE  
  
Article 1. Objecte  
L'objecte d'esta orde és regular i aprovar la convocatòria de subvencions en règim de concurrència competitiva, per al desenrotllament, en l'àmbit de la Comunitat Valenciana, del Programa de Tallers d'Ocupació per a l'exercici 2014.  
El Programa de Tallers d'Ocupació es configura com un programa mixt d'ocupació i formació que té per objecte millorar l'ocupabilitat de les persones desempleades a què va dirigit, per mitjà de la realització d'obres o servicis d'interés general i/o social que possibiliten a l'alumnat/treballador la realització d'un treball efectiu per mitjà del contracte per a la formació i l'aprenentatge, que junt amb la formació professional per a l'ocupació rebuda, procure la seua qualificació professional i afavorisca la seua inserció laboral.  
  
Article 2. Entitats beneficiàries  
Podran promoure els projectes de tallers d'ocupació i ser entitats beneficiàries de les subvencions regulades per mitjà d'esta orde, les entitats locals de la Comunitat Valenciana, els seus organismes autònoms i entitats amb competències en matèria de promoció d'ocupació, dependents o assimilades, la titularitat de les quals corresponga íntegrament a les mencionades entitats locals.  
Les entitats beneficiàries hauran de ser competents per a l'execució de les corresponents obres o servicis i disposar de la capacitat tècnica i de gestió suficients.  
No podran obtindre la condició de beneficiària aquelles entitats on concórrega alguna de les circumstàncies a què es referix l'article 13, apartats 2 i 3, de la Llei 38/2003, de 17 de novembre, General de Subvencions.  
  
  
Article 3. Obligacions de les entitats beneficiàries  
A més de les establides en l'article 14 de la Llei 38/2003, de 17 de novembre, General de Subvencions, i la resta de normativa d'aplicació, i sense perjuí de les obligacions específiques que les administracions competents els imposen, són obligacions de les entitats beneficiàries:  
  
a) Sotmetre's a les actuacions de comprovació, a efectuar pel Servef, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar la informació que els siga requerida d'acord amb el que preveuen els articles 45 i 46 de la LGS.  
b) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte d'actuacions de comprovació i control durant un període mínim de tres anys a partir del tancament del corresponent Programa Operatiu del Fons Social Europeu per al període 2014-2020.  
c) Per tractar-se d'ajudes susceptibles de ser cofinançades pel Fons Social Europeu, subjectar-se al que preveu el Reglament (UE) número 1303/2013, del Parlament Europeu i del Consell, de 17 de desembre de 2013, pel qual s'establixen disposicions comunes relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca, i pel qual s'establixen disposicions generals relatives al Fons Europeu de Desenrotllament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) número 1083/2006, del Consell, i normes que el despleguen en matèria d'informació i publicitat del cofinançament de les ajudes pel Fons Social Europeu. Entre estes normes cal destacar que la concessió de la subvenció implica acceptar la inclusió en una llista que es publicarà de forma electrònica o per qualsevol altre mitjà, en el qual figuraran: les entitats beneficiàries, l'operació finançada i import de l'ajuda. Així mateix haurà d'informar-se l'alumnat i publicitar amb caràcter general que el projecte es finança pel Fons Social Europeu, el Servef i el Ministeri d'Ocupació i Seguretat Social (Servici Públic d'Ocupació Estatal). Amb este fi hauran d'incloure's els respectius logotips en el material que s'utilitze per a la difusió: material formatiu, cartelleria, fullets, pàgina web, etc.  
  
d) Portar compte separat de la subvenció concedida, obrir els subcomptes necessaris d'ingressos i gastos per cada acció subvencionada i assignar en les subcomptes de gastos, si és el cas, la part corresponent de gastos comuns imputada a l'acció subvencionada. En el cas d'entitats subjectes a comptabilitat pública, esta obligació s'adequarà als sistemes de comptabilització corresponents.  
e) Comprovar que els participants disposen dels requisits d'accés o de les competències clau per a realitzar l'acció formativa en funció dels seus requeriments.  
f) Informar l'alumnat sobre la correspondència, de l'acció formativa amb un certificat de professionalitat (CP) o una acreditació parcial acumulable (APA), si és el cas.  
g) No percebre cap quantitat de l'alumnat.  
h) Trobar-se al corrent de les seues obligacions tributàries i davant de la Seguretat Social tant en la data de concessió com en la de pagament.  
i) Acreditar no ser deutora per resolució ferma de procedència de reintegrament, tant en la data de concessió com en la de pagament.  
j) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
  
Article 4. Persones destinatàries  
1. Les persones destinatàries d'este programa hauran de complir els requisits mínims següents:  
a) Tindre vint-i-cinc anys o més.  
b) Ser desempleades, és a dir, persones demandants d'ocupació no empleades, registrades en el Servef.  
c) Complir els requisits establits en la normativa d'aplicació per a formalitzar un contracte per a la formació i l'aprenentatge.  
2. Amb caràcter general i sempre que complisquen els requisits mínims exigits, tindran la consideració de col·lectius prioritaris: les dones, en especial les víctimes de violència de gènere, les persones amb discapacitat, les persones en situació o risc d'exclusió social, les persones majors de 55 anys, les persones amb baixa qualificació i les persones en desocupació de llarga duració.  
  
Article 5. Duració i contingut del programa  
1. Els tallers d'ocupació tindran una duració de sis mesos, i es desenrotllaran en una única fase de formació en alternança amb el treball o la pràctica professional, que també estarà dirigida a l'aprenentatge, la qualificació i adquisició d'experiència professional. En el cas que el projecte objecte de subvenció es dirigisca a l'obtenció de formació certificable, haurà de complir tots els requisits establits en el Reial Decret 34/2008, de 18 de gener, pel qual es regulen els certificats de professionalitat i l'Orde ESS/1897/2013, de 10 d'octubre que el desplega, i la seua duració podrà estendre's en funció dels mòduls programats, fins a un màxim d'un any.  
Transcorregut el termini de duració previst en la resolució de concessió, el taller d'ocupació es considerarà finalitzat.  
2. Des de l'inici del taller d'ocupació l'alumnat serà contractat per les entitats beneficiàries i utilitzar exclusivament el contracte per a la formació i l'aprenentatge regulat en l'article 11.2 del Text Refós de la Llei de l'Estatut dels Treballadors i desplegat pel Reial Decret 1529/2012, de 8 de novembre. La duració dels contractes de treball subscrits amb l'alumnat/treballador no podrà excedir de la data de finalització del projecte de taller d'ocupació.  
3. L'alumnat/treballador rebrà formació professional per a l'ocupació adequada a l'ocupació a exercir, segons el projecte de pla formatiu exigit en l'article 7.k, d'esta orde. La mencionada formació s'adequarà, en la mesura que siga possible i en funció de l'ofici o lloc de treball a exercir, als continguts establits en la normativa reguladora dels certificats de professionalitat de les corresponents ocupacions, d'acord amb el que establix l'apartat 1 de l'article 11 del Reial Decret 34/2008, de 18 de gener, pel qual es regulen els certificats de professionalitat. En els supòsits en què no hi haja certificat de professionalitat relacionat amb el treball efectiu a realitzar, l'activitat formativa podrà estar constituïda pels continguts formatius autoritzats per l'òrgan competent en matèria de formació professional per a l'ocupació.  
  
4. Així mateix s'impartirà formació complementària de caràcter modular, relacionada amb l'alfabetització informàtica, sensibilització mediambiental i prevenció de riscos laborals, a més, i en funció del projecte, podran impartir-se altres mòduls complementaris, com idiomes o treball en equip.  
5. Les entitats beneficiàries hauran d'impartir per a tot l'alumnat que ho necessite, formació en les competències clau corresponents, de comunicació en llengua castellana i valenciana, competència matemàtica i comunicació en llengua estrangera, amb l'objecte de preparar-los per a superar les proves que a la finalització del projecte siguen autoritzades pel Servef, que els capaciten per a accedir en el futur als certificats de professionalitat de nivell 2.  
Estes proves es realitzaran en relació amb les competències definides en l'annex IV del Reial Decret 34/2008, de 18 de gener, pel qual es regulen els certificats de professionalitat.  
La superació de les proves de competències clau necessàries per a cursar amb aprofitament la formació corresponent a certificats de professionalitat de nivell 2 de qualificació, se certificarà seguint el model establit en l'annex X de l'Orde ESS/1897/2013, de 10 d'octubre, per la qual es desplega el Reial Decret 34/2008, de 18 de gener, pel qual es regulen els certificats de professionalitat i els reials decrets pels quals s'establixen certificats de professionalitat dictats en la seua aplicació.  
  
6. Així mateix, per a l'alumnat que no haja aconseguit els objectius de l'Educació Secundària Obligatòria, previstos en la normativa vigent en matèria d'educació, s'organitzaran programes específics a fi de completar la mencionada educació i proporcionar-los una formació bàsica i professional que els permeta incorporar-se a la vida activa o prosseguir els seus estudis en les distintes ensenyances regulades en les normes educatives vigents.  
El que disposa el paràgraf anterior no serà aplicable als que posseïsquen el títol de Graduat en ESO.  
7. El contingut de la formació a què es referixen els apartats 4, 5 i 6 d'este article s'inclourà dins del pla formatiu exigit en l'article 7.k d'esta orde, i han de permetre assolir els objectius adequats al corresponent programa formatiu de l'especialitat.  
8. L'alumnat rebrà durant tot el procés formatiu orientació, assessorament i informació laboral i professional així com formació empresarial, per part de les entitats beneficiàries.  
9. Una vegada finalitzats els projectes, les entitats beneficiàries prestaran assistència tècnica a l'alumnat participant tant per a la busca d'ocupació per compte d'altri com per a l'establiment per compte propi, de forma individual o en projectes d'economia social, durant un període de com a mínim 6 mesos des de la finalització dels projectes.  
  
  
Article 6. Lloc i termini de presentació de sol·licituds  
1. Les sol·licituds es presentaran en imprés normalitzat, junt amb la documentació específica, en les direccions territorials competents en la matèria de formació professional per a l'ocupació, sense perjuí de poder presentar-la en els altres llocs previstos en l'article 38 de la Llei 30/1992.  
2. Així mateix podrà realitzar-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat a través de ?www.tramita.gva.es- o de la web del Servef ?www.servef.es- i se seleccionarà el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat ?https://sede.gva.es?. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica.  
3. El termini de presentació serà de 30 dies naturals comptats a partir de l'endemà al de la seua publicació en el Diari Oficial de la Comunitat Valenciana.  
  
Article 7. Documentació que ha d'acompanyar a la sol·licitud, que podrà annexar-se per mitjans telemàtics, sense perjuí que puga requerir-se en determinades circumstàncies l'exhibició dels documents originals per a la seua confrontació  
Les sol·licituds, que hauran de ser efectuades pel representant legal de l'entitat, s'acompanyaran de la següent documentació utilitzant, si és el cas, els models normalitzats disponibles en la pàgina web del Servef:  
  
a) Autorització expressa al Servef perquè comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no presta el seu consentiment, haurà d'aportar fotocòpia del document nacional d'identitat.  
Quan es tracte d'una persona jurídica de naturalesa privada s'haurà d'aportar, a més, documentació acreditativa i identificativa consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal i, si és el cas, poders de representació. En el cas que esta haja sigut aportada anteriorment i no haja patit cap variació, serà suficient el certificat del legal representant de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en la data de presentació de la sol·licitud.  
  
b) Declaració responsable de l'entitat beneficiària que complix amb els requisits establits en l'article 13 de la Llei 38/2003, de 17 de novembre, General de Subvencions.  
c) Documentació d'identificació fiscal de l'entitat sol·licitant.  
d) Autorització al Servef perquè obtinga de forma directa a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
No obstant això, la persona sol·licitant podrà denegar expressament esta autorització, i haurà d'aportar llavors les certificacions que a continuació s'indiquen, i que tindran un període de validesa de sis mesos a comptar de la data de la seua expedició d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social el certificat acreditatiu que la persona sol·licitant es troba al corrent en el compliment de les seues obligacions.  
- Dels servicis territorials de la Conselleria d'Hisenda i Administració Pública, el certificat acreditatiu que el sol·licitant no té deutes de naturalesa tributària amb la Generalitat.  
e) Document acreditatiu de l'últim abonament de l'Impost d'Activitats Econòmiques (IAE), o declaració responsable de la seua exempció o no-subjecció.  
f) Certificació acreditativa del finançament d'aquella part del cost del projecte no subvencionada, entenent-se que queda per compte de l'entitat beneficiària la diferència de finançament necessari per a la total execució de l'activitat subvencionada, d'acord amb el que establix l'article 32.2 del Reglament de la Llei General de Subvencions. El seu incompliment serà tingut en compte com a causa de minoració.  
  
g) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció de la mencionada obligació, segons el que establix el Decret 279/2004, de 17 de desembre, del Consell.  
h) Documentació acreditativa de la titularitat jurídica de l'objecte d'actuació i de la seua disponibilitat per a l'execució de l'obra o servici previstos. En el cas de titularitat privada, escriptura pública de cessió per a ús públic per un termini no inferior a vint-i-cinc anys. L'òrgan instructor podrà eximir d'este requisit substituint-lo per l'autorització dels titulars a determinades entitats pel caràcter social de l'obra o servici que s'haja de realitzar, i les circumstàncies quedaran degudament acreditades en l'expedient.  
i) Fitxa de domiciliació bancària del compte específic a què el Servef transferirà els fons en el cas de ser aprovat el projecte, així com el certificat de la seua obertura.  
j) Projecte relatiu a l'obra o servici a realitzar, el contingut del qual mínim consistirà en una memòria on s'arreplegaran els aspectes següents:  
- Denominació i dades d'identificació del projecte i de l'entitat sol·licitant.  
- Descripció detallada de l'obra o servici que haja de realitzar. Depenent de l'obra a realitzar, haurà d'acompanyar-se d'un projecte bàsic o projecte tècnic complet firmat pel personal tècnic competent. En tot cas, si es tracta d'un projecte bàsic, haurà de contindre almenys, una memòria descriptiva, unitats d'obra, plans generals i pressupost amb estimació global per capítols.  
k) Projecte de pla formatiu per especialitats i en relació amb el projecte d'obra o servici que haja de desenrotllar, de manera que s'establisca la coherència entre les especialitats formatives sol·licitades, el pla formatiu per especialitats i les unitats d'obra o servicis. Els itineraris formatius s'adequaran, en la mesura que siga possible al que establixen els reials decrets dels corresponents certificats de professionalitat o, si no n'hi ha, s'especificaran els mòduls formatius de l'especialitat i s'indicarà el nombre d'hores i els seus continguts teoricopràctics. Cada itinerari formatiu haurà d'incloure la denominació dels mòduls que ho integren i la seua duració, l'objectiu general del mòdul i els continguts teoricopràctics.  
Així mateix, en el projecte de pla formatiu s'especificaran també els aspectes següents:  
- Descripció i justificació que les instal·lacions, equip didàctic i material fungible són els idonis per a la formació de l'alumnat i per a la realització del pla formatiu. Entre els mitjans previstos per a la formació de l'alumnat es disposarà d'accés a internet a través d'una connexió de banda ampla, així com l'equipament informàtic i de projecció audiovisual precís per a la utilització d'este recurs en les aules. Si l'entitat sol·licitant no disposa d'una connexió de banda ampla, la seua alta podrà ser imputada a la subvenció en l'apartat de gastos de formació i funcionament.  
- Data prevista per al començament del projecte.  
- Pressupost de gastos que expresse els costos màxims totals derivats de: la contractació del personal directiu, docent i de suport, del funcionament i gestió del projecte i de la contractació de l'alumnat.  
  
- Pressupost d'ingressos que comprendrà la subvenció que se sol·licita, la part finançada per aportacions de l'entitat promotora o d'altres institucions o organismes i, si és el cas, ingressos previstos com a conseqüència de l'alienació de béns produïts o servicis prestats pel desenrotllament o execució del projecte. Es faran constar expressament, si és el cas, les aportacions o els ingressos que disminuïsquen l'import de la subvenció que s'haja de sol·licitar.  
l) Voluntàriament es podrà aportar documentació acreditativa de la inserció laboral, en relació amb l'alumnat finalitzat en qualsevol acció de formació per a l'ocupació subvencionada i finalitzada per l'entitat en els dos exercicis anteriors.  
m) Anàlisi de l'impacte socioeconòmic: Informe sobre les estratègies de desenrotllament i perspectiva d'ocupació de l'alumnat participant en el projecte.  
  
Article 8. Instrucció i valoració de les sol·licituds  
1. Una vegada rebudes les sol·licituds, correspon a la respectiva direcció territorial la instrucció i la comprovació que reunixen tots els requisits i la documentació exigida en l'article anterior i han de realitzar d'ofici les actuacions que estime necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
Una vegada completada i analitzada la documentació, l'instructor emetrà un informe de qualificació sobre el compliment dels requisits per a accedir a la concessió d'estes subvencions, així com l'ajust del projecte presentat al que disposa esta orde.  
2. A fi de valorar les sol·licituds es crearà una comissió de valoració que analitzarà totes les que complisquen les condicions previstes i aplicarà els criteris establits en l'annex I a esta orde. En tot cas, la valoració dels projectes es realitzarà sobre la documentació presentada en termini, que es resoldrà per orde de major a menor puntuació dins de cada fase de resolució. En la primera, es resoldran les sol·licituds corresponents a entitats que en la data de publicació d'esta orde no estiguen desenrotllant un taller d'ocupació subvencionat per la Generalitat i la resta de sol·licituds es resoldran en la segona.  
  
La seua composició serà la següent:  
- Presidirà la comissió la persona titular de la subdirecció general competent en matèria de formació professional per a l'ocupació, o persona en qui delegue.  
- Les persones titulars de les direccions territorials competents en matèria de formació professional per a l'ocupació, o persona en qui deleguen.  
- Exercirà les funcions de secretari de la comissió, amb veu però sense vot, un funcionari de la de la subdirecció general competent en matèria de formació professional per a l'ocupació.  
El seu funcionament es regirà pel règim previst per als òrgans col·legiats en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
  
3. Una vegada realitzades les valoracions, que hauran d'estar prou motivades, s'emetrà un informe amb el resultat on s'indicaran els factors o criteris tinguts en compte en la valoració i la seua aplicació concreta.  
4. Tenint en compte la disponibilitat pressupostària i/o consideracions tècniques relacionades amb el desenrotllament del projecte, les sol·licituds valorades positivament, podran tindre, a proposta de la comissió de valoració, una variació respecte al nombre de projectes, a la quantia a concedir, el nombre de participants i les especialitats formatives per a les quals es considera viable el projecte i les actuacions de l'objecte de l'obra o servici. En estos casos, previ a la resolució de concessió, l'òrgan instructor donarà audiència al sol·licitant, a fi de que es ratifique en la seua petició en les noves circumstàncies i concrete la part finançada per aportacions de l'entitat promotora o d'altres institucions o organismes.  
5. A la vista de l'expedient i de l'informe de valoració, l'òrgan instructor formularà la proposta de resolució.  
6. En el cas que queden sol·licituds presentades a l'empara d'esta orde de convocatòria, valorades positivament d'acord amb el procediment establit, i que no hagen pogut ser ateses per falta de disponibilitat pressupostària, estes es constituiran en llista de reserva degudament ordenada, i podran ser resoltes favorablement en la mesura que es dispose de crèdit en la línia pressupostària corresponent com a conseqüència de renúncies a subvencions concedides, o ampliacions pressupostàries, d'acord amb el que preveu les disposicions d'esta orde.  
  
  
Article 9. Resolució  
1. Vista la proposta de l'òrgan instructor, la persona titular de la direcció general competent en matèria de formació professional per a l'ocupació dictarà la resolució procedent per delegació de la persona titular de la Direcció General del Servef.  
2. El termini per a resoldre i notificar les sol·licituds no podrà excedir 6 mesos comptats a partir de la publicació d'esta orde.  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, sense perjuí que subsistisca l'obligació legal de resoldre.  
  
4. Les resolucions de concessió seran motivades i determinaran, a més de l'objecte, condicions i finalitat de la subvenció concedida, la duració dels tallers i la quantia concedida.  
5. A la resolució de concessió s'acompanyarà la designació, per la Direcció del Servici Territorial de Formació per a l'Ocupació, de la persona tècnica d'enllaç que actuarà com a interlocutora entre l'entitat i el Servef.  
6. El Servef, donarà compte al Consell Valencià de Formació Professional i publicarà en el Diari Oficial de la Comunitat Valenciana, d'acord amb el que preveu l'article 18 de la Llei 38/2003 General de Subvencions, la relació de les entitats sol·licitants a què es concedix la subvenció amb indicació de la quantitat concedida i finalitat de la subvenció.  
  
Article 10. Grup de treball mixt per a la selecció de participants  
1. La selecció de l'alumnat/treballador dels tallers d'ocupació, així com la de la direcció, la del personal docent i de suport d'estos, serà efectuada per un grup de treball mixt que es constituirà per a tal fi amb la participació de representants de l'entitat promotora i del Servef. El mencionat grup de treball serà presidit per la persona titular del servici territorial competent en matèria de formació per a l'ocupació o persona en qui delegue, que tindrà vot de qualitat per al cas d'empat.  
2. El grup de treball mixt podrà establir o completar les seues pròpies normes de funcionament, d'acord amb el que disposa l'article 22.2 de la Llei 30/1992, de 26 de novembre. Així, establirà els criteris per a la realització de la selecció, d'acord amb el que establix esta orde i instruccions que la despleguen i procurarà la major adaptabilitat de les persones seleccionades a les corresponents especialitats, considerant, si és el cas, la seua formació prèvia, i les particulars circumstàncies de la seua dificultat, i s'alçarà acta per duplicat de la seua constitució i de la determinació dels criteris de selecció que es faran públics per a coneixement de totes les persones interessades.  
  
3. Les incidències i reclamacions que es puguen suscitar, derivades dels processos de selecció, seran resoltes pel grup de treball mixt, sense que càpia ulterior recurs en via administrativa.  
4. Finalitzat el procés de selecció, el grup de treball mixt prepararà la relació de persones seleccionades, personal directiu, docent i de suport, alçarà acta per duplicat de les actuacions realitzades i traslladarà un exemplar a l'entitat promotora, per al seu compliment i un altre a la direcció territorial competent en matèria de formació professional per a l'ocupació.  
  
Article 11. Selecció de personal directiu, docent i de suport  
1. Per a la selecció del personal directiu, docent i de suport, dels tallers d'ocupació, el grup de treball mixt establirà el procediment de selecció que s'ha de seguir, incloent-hi els criteris de baremació dels mèrits, i s'utilitzarà preferentment oferta d'ocupació que tindrà en compte les bases elaborades pel grup de treball esmentat, i tramitada pel centre Servef que corresponga, convocatòria pública o ambdós. Així mateix, podran incorporar-se al procés de selecció les persones incloses prèviament en fitxers d'experts existents.  
Tot això sense perjuí, quan es tracte de formació certificable, de l'aplicació del que preveu el Reial Decret 34/2008, de 18 de gener, pel qual es regulen els certificats de professionalitat i l'Orde ESS/1897/2013, de 10 d'octubre, que el desplega:  
- La persona responsable de la direcció del projecte, haurà de comptar, almenys, amb titulació universitària de grau mitjà (es podrà exigir una titulació determinada en els llocs que ho requerisquen).  
- El personal docent haurà de comptar, almenys, amb titulació universitària de grau mitjà (es podrà exigir una titulació determinada en els llocs que ho requerisquen).  
- Els monitors i monitores hauran de comptar com a mínim amb el títol de Graduat en Educació Secundària o Graduat Escolar, o experiència professional com a oficial de 1a (es podrà exigir una titulació determinada en els llocs que ho requerisquen).  
- Per al personal docent de suport, s'exigirà com a mínim la titulació de professor de Primària o diplomat, amb CAP o amb un mínim de 300 hores de formació metodològica.  
- Per al personal auxiliar administratiu, s'exigirà com a requisit mínim FP I / Cicle de grau mitjà en l'especialitat, o haver realitzat amb aprofitament alguna acció formativa relacionada amb les especialitats, segons el fitxer d'especialitats del SEPE, de l'Àrea Professional d'Administració i Gestió, pertanyent a la Família Professional de la mateixa denominació, o Graduat en Educació Secundària o Graduat Escolar amb experiència a auxiliar administratiu de, almenys, 12 mesos.  
  
2. Siga quin siga el sistema de selecció utilitzat, se seguiran els criteris i procediments establits pel Servef per a la cobertura d'ofertes d'ocupació, per la qual cosa no serà aplicable la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En este últim cas, el personal seleccionat no es considerarà inclòs en les corresponents plantilles o relacions de llocs de treball, per la qual cosa no serà necessària oferta d'ocupació pública prèvia.  
  
  
Article 12. Selecció de l'alumnat/treballador  
1. La selecció de l'alumnat/treballador serà precedida, en tot cas, de la tramitació d'oferta de servicis formatius pel corresponent centre Servef.  
2. Quan les especialitats previstes en el projecte exigisquen una formació específica prèvia de caràcter general o en alguna matèria específica, serà necessari que l'acrediten.  
Quan es tracte de formació certificable l'alumnat haurà de complir els requisits i criteris d'accés establits en el Reial Decret 34/2008, de 18 de gener, pel qual es regulen els certificats de professionalitat, i l'Orde ESS/1897/2013, de 10 d'octubre que el desplega.  
  
3. L'alumnat/treballador seleccionat haurà de mantindre els requisits de selecció a la data de la seua incorporació al taller d'ocupació.  
  
Article 13. Inici dels tallers  
1. D'acord amb el que preveu l'article 11 de la Llei 3/2000, de 17 d'abril, per la qual es crea el Servef, la realització tant de l'activitat objecte de subvenció com del gasto inherent a esta podrà estendre's durant l'exercici següent a aquell en què s'haja atorgat la subvenció, sempre que l'activitat s'inicie l'any de concessió, en conseqüència, en tot cas els tallers hauran d'iniciar-se abans del 31 de desembre de 2014 i finalitzar amb anterioritat al 31 de desembre de 2015.  
  
2. Abans d'iniciar l'acció formativa, l'entitat beneficiària haurà de comunicar de forma fefaent a la persona designada tècnic d'enllaç la data d'inici de cada taller, amb indicació de l'horari, lloc d'impartició, nombre de participants que comencen i la relació nominal del personal docent i tutelar amb l'acreditació de la titulació exigida en el programa formatiu que es va incloure en el projecte.  
3. En el termini de 15 dies des de la data d'inici del taller es presentarà en la direcció territorial corresponent la documentació següent:  
  
- Declaració responsable i/o certificacions a què es referix l'article 7 d'esta orde, en el cas que no estiguen en vigor les ja aportades.  
  
- Memòria justificativa del compliment de la normativa vigent d'acord amb el que preveu la Llei de Prevenció de Riscos Laborals i l'Estatut dels Treballadors. A este efecte, l'entitat beneficiària haurà d'elaborar una avaluació dels llocs de treball que ocuparà l'alumnat/treballador en els contractes formatius.  
- En el cas que els projectes a realitzar impliquen especialitats per a les quals haja sigut necessari projecte bàsic d'obres o projecte tècnic complet, l'entitat beneficiària haurà de presentar també una certificació acreditativa que les obres són dirigides pel personal competent en cada cas.  
- Sol·licitud de bestreta, acompanyada de l'aval bancari, quan siga procedent.  
- Els documents que s'indiquen en les resolucions aprovatòries corresponents, si és el cas.  
  
Article 14. Control, assistència i supervisió  
1. El seguiment i supervisió dels tallers estarà a càrrec, al llarg de tota l'acció formativa, del personal del Servef competent en matèria de formació professional per a l'ocupació. L'entitat beneficiària facilitarà el seguiment i control del desenrotllament dels tallers d'acord amb les instruccions que li seran notificades amb anterioritat a l'inici del curs i comunicarà les incidències que es produïsquen en el desenrotllament de l'actuació subvencionada.  
2. Qualsevol modificació sobrevinguda en les condicions d'execució, com ara canvis de calendaris, horaris, professorat, etc., d'escàs nivell o abast i sense la consideració d'irregularitat descrita en el punt següent, haurà de ser autoritzada, amb la sol·licitud prèvia de l'entitat, i amb l'informe previ de la persona designada tècnic d'enllaç, per la persona titular del servici territorial corresponent competent en matèria de formació professional per a l'ocupació.  
3. Amb un informe previ de la persona titular del servici territorial corresponent, la direcció general competent en matèria de formació per a l'ocupació o la subdirecció general competent en la mencionada matèria, indistintament, procedirà a la suspensió cautelar del desenrotllament de l'acció subvencionada quan:  
- No estiga en funcionament.  
- El personal tècnic docent o l'alumnat no estiguen presents en el desenrotllament de l'actuació.  
- El personal docent no responga al perfil assenyalat en cada un dels respectius programes formatius, o que haja sigut objecte de valoració.   
  
L'alumnat estiga dedicat a funcions diferents de les previstes en el projecte.  
- El material de consum o els equips/dotacions no es corresponguen amb els descrits en el projecte.  
- El nombre de participants assistents siga inferior a la mitat del número indicat en la resolució de concessió de la subvenció.  
- Qualsevol altra causa greu que afecte el normal desenrotllament de l'acció subvencionada.  
  
Article 15. Qualitat de la docència  
Durant la impartició del taller es demanarà l'opinió de l'alumnat sobre la docència que està rebent. L'entitat beneficiària facilitarà l'accés i realització de les proves oportunes i serà informada del contingut i resultat.  
  
Article 16. Finalització i memòria  
L'entitat beneficiària de la subvenció haurà d'aportar una memòria en el termini de 15 dies naturals des de la finalització de cada taller davant de la direcció territorial corresponent, que inclourà un informe del progrés de l'alumnat que ha seguit el programa i una valoració general i propostes per a la seua millora.  
  
Article 17. Certificació de la formació  
1. Al terme de la seua participació en un taller d'ocupació l'alumnat rebrà un certificat, expedit per l'entitat promotora, en els termes arreplegats en l'article 11.2.e del Text Refós de la Llei de l'Estatut dels Treballadors.  
2. La formació adquirida per l'alumnat serà objecte d'acreditació, per mitjà de certificat d'aprofitament, per part del Servef, amb detall d'hores, àrees o mòduls superats amb avaluació positiva.  
  
3. Si la formació impartida es correspon totalment o parcialment amb un certificat de professionalitat, s'emetrà el certificat de professionalitat o acreditació parcial acumulable que corresponga.  
  
Article 18. Quantia de la subvenció i costos elegibles  
1. Les subvencions per als tallers d'ocupació es calcularan per a cobrir els diferents gastos i aconseguiran els següents conceptes, respectant, en tot cas, les condicions de l'Orde TIN/2965/2008, de 14 d'octubre, per la qual es determinen els gastos subvencionables pel Fons Social Europeu durant el període de programació 2007-2013:  
A) Mòdul A. Costos salarials del personal directiu docent i de suport: 3,52 - per cada participant i hora.  
B) Mòdul B. Costos de formació i manteniment: 0,98 - per cada participant i hora  
C) Mòdul C. Salaris de l'alumnat: el salari mínim interprofessional anualment establit, en concepte de salaris de l'alumnat/treballador.  
  
2. El mòdul A inclou tots els costos salarials del personal directiu, docent i de suport que hagen sigut seleccionats i contractats per al taller d'ocupació, inclosos els originats per les quotes a càrrec de l'ocupador a la Seguretat Social per tots els conceptes, desocupació, Fons de Garantia Salarial i formació professional. No se subvencionaran, en cap cas, les indemnitzacions per defunció i les corresponents a trasllats, suspensions, acomiadaments, cessaments o finalització de contracte. Per al càlcul d'este mòdul es considera una ràtio d'un docent a jornada completa per cada 8 participants. L'entitat beneficiària aportarà, d'acord amb les instruccions que li seran notificades abans de l'inici de l'acció formativa, control d'assistència amb justificants horaris al personal de suport.  
  
3. El mòdul B compensarà els gastos de manteniment, mitjans didàctics, material escolar, material de consum, amortització d'equips, lloguer de maquinària i equips i altres gastos de funcionament.  
4. El mòdul C inclou els costos salarials derivats dels contractes per a la formació i l'aprenentatge que se subscriguen amb l'alumnat/ treballador, i se subvencionarà l'import equivalent al salari mínim interprofessional anualment establit. Així mateix se subvencionaran la totalitat de les quotes a càrrec de l'ocupador corresponents a la Seguretat Social, Fons de Garantia Salarial i formació professional establides per als mencionats contractes en la seua normativa específica.  
5. Els possibles increments que es puguen produir en els referits costos salarials seran de càrrec de l'entitat beneficiària.  
6. L'import total de la subvenció calculada d'acord amb els criteris anteriors, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.  
  
Article 19. Bestreta, pagament i justificació de la subvenció  
1. Es podrà sol·licitar una bestreta en la quantia legalment permesa, presentant el corresponent aval bancari llevat que l'entitat beneficiària estiga exempta de la mencionada obligació.  
2. Rebuda la documentació d'inici, la Direcció General del Servef, o òrgan en què delegue, d'acord amb el que preveu l'article 34.4 de la Llei 6/2013, de 26 de desembre, de Pressupostos de la Generalitat per a l'exercici 2014, podrà anticipar als ens promotors el 50 % de l'import de la subvenció, amb la sol·licitud prèvia. Amb este fi, els beneficiaris hauran de disposar d'un compte bancari específic on es transferirà l'import total o parcial, segons siga procedent, de la subvenció concedida. El compte aportat amb la documentació de sol·licitud servirà a l'esmentat objecte.  
3. En els dos mesos següents a la finalització es remetran els justificants dels pagaments efectuats amb especificació de l'import corresponent a cada una de les partides subvencionades, utilitzant per a això el programa informàtic e-SIDEC, o aquell que per a anàloga finalitat li siga facilitat pel Servef:  
a) Gastos de personal: la seua justificació s'efectuarà amb la presentació d'una relació completa del personal contractat segons model normalitzat, la còpia de les nòmines mensuals de l'alumnat/treballador, TC1 i TC2 i dels models 111 i 190 corresponents al període d'execució.  
  
b) Costos de formació i manteniment: la seua justificació s'efectuarà per mitjà de la presentació de factures i la resta de documents de valor probatori equivalent amb validesa en el trànsit jurídic mercantil o amb eficàcia administrativa.  
c) Salaris de l'alumnat/treballador: la seua justificació s'efectuarà amb la presentació de la relació nominal de l'alumnat, segons el model normalitzat, la còpia de les nòmines mensuals de tot l'alumnat/treballador, els TC1 i TC2 i dels models 111 i 190 corresponents al període d'execució.  
Als efectes d'acreditació del pagament s'utilitzarà, en tot cas el pertinent comprovant de transferència, assentament bancari o càrrec en compte.  
S'indicaran els criteris de repartiment dels costos incorporats a la relació de gastos, abans citada, que haurà de contindre prou nivell de detall perquè els corresponents justificants puguen ser considerats com a vàlids.  
Identificació de la subcompte d'ingressos on es comptabilitza la subvenció concedida. Relació de subcomptes de gastos utilitzades per a la gestió de la subvenció.  
En el cas d'entitats subjectes a comptabilitat pública, s'aportarà la identificació en el sistema comptable dels projectes d'ingressos i gastos pels quals s'efectua la comptabilització de la subvenció.  
4. En tot cas la justificació dels gastos subvencionats i l'aportació econòmica de l'entitat, si és el cas, s'efectuarà d'acord amb el que preveu l'article 30 de la Llei 38/2003, de 17 de novembre, General de Subvencions, i d'acord amb les indicacions que el Servef puga proporcionar en cada cas per a justificar que la subvenció concedida s'acomoda a les condicions imposades i a la consecució dels objectius previstos en l'acte de la seua concessió. El beneficiari haurà d'aportar un informe econòmic fonamentant que els costos màxims del projecte presentat s'ajusten al valor de mercat relacionat directament amb la modalitat i formació prevista a impartir. Este informe serà valorat per un equip tècnic de l'òrgan instructor amb la finalitat d'apreciar motivadament si els costos aportats són acords o no als valors de mercat, tal com establix l'article 33 de la LGS.  
  
5. En el termini de 2 mesos des de la presentació de la justificació, es dictarà la corresponent resolució de liquidació, que determinarà la procedència del reintegrament de les quantitats anticipades que no s'hagen aplicat al fi per al qual es va concedir la subvenció, així com els corresponents interessos de demora, si és el cas.  
6. S'entendrà gasto subvencionable aquell que, de manera indubtable, responga a la naturalesa de l'activitat subvencionada i haja sigut efectivament pagat amb anterioritat a la finalització del període de justificació establit.  
Als efectes del que preveu l'article 73 del Reial Decret 887 2006/, de 21 de juliol, pel qual s'aprova el Reglament de la Llei General de Subvencions, haurà de constar en els justificants originals el número d'expedient, la quantia imputada i el percentatge de cofinançament comunitari, si és el cas. La mencionada dada s'incorporarà per l'entitat beneficiària per mitjà d'estampillat sobre l'original del document.  
7. Amb caràcter previ al cobrament l'entitat beneficiària haurà d'acreditar, per mitjà de declaració responsable, que es troba al corrent de les seues obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, General de Subvencions.  
  
Article 20. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats a les entitats beneficiàries, no incrementaran l'import de la subvenció concedida, en raó a l'escassa quantia i la dificultat de la seua aplicació a les activitats subvencionades i del seu seguiment i control.  
  
Article 21. Causes de minoració i de reintegrament de subvencions  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, la concurrència de qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions, i qualsevol altre motiu que perjudique el fi últim pel qual la subvenció haja sigut concedida.  
2. En el cas d'incompliment de l'aportació per part de l'entitat beneficiària de la quantitat que van certificar, es minorarà la part no justificada.  
3. En el cas d'incompliments parcials, es determinarà la quantitat a reintegrar per l'entitat beneficiària atenent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n, de l'apartat 3 de l'article 17 de la mencionada llei.  
4. En este supòsit i sempre que no s'haja produït un incompliment de la finalitat per a la qual es va atorgar la subvenció i es produïsca el reintegrament voluntari dels fons percebuts i no utilitzats, no correspondrà exigir cap reintegrament, atés que l'entitat ja va tornar el sobrant, ni correspondrà tampoc l'exigència del pagament dels interessos que han d'anar lligats a aquelles circumstàncies.  
5. Als efectes del que preveu el paràgraf anterior, l'ingrés s'haurà d'efectuar per mitjà de xec o transferència bancària al compte número ES26-0224-7740-81-0794110045, el titular del qual és el Servef, identificant el número d'expedient.  
  
Article 22. Procediment sancionador  
Si com a conseqüència de la tramitació d'un expedient de reintegrament, es detecta alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 de la mencionada llei i el seu reglament de desplegament.  
  
DISPOSICIONS ADDICIONALS  
  
Primera  
A fi d'atendre el finançament de les subvencions previstes en esta orde es destinaran 68.827.217 euros amb càrrec al pressupost de 2014, amb càrrec al subprograma 322.52, Formació i Qualificació Professional, línia de subvenció T2946000, amb la següent distribució territorial:  
  
Alacant 7.935.894 euros.  
Castelló 2.338.893 euros.  
València 12.099.939 euros.  
Estes ajudes són susceptibles de cofinançament amb càrrec al corresponent programa operatiu del Fons Social Europeu per al període 2014-2020.  
La concessió de les ajudes previstes en esta orde, en el cas que estiguen finançades en tot o en part, amb fons la distribució del qual es realitze a través d'una conferència sectorial, estarà condicionada que per l'òrgan competent de l'Administració de l'Estat s'hagen realitzat les actuacions o dictat els actes administratius que permeten assegurar l'efectivitat de la transferència de fons afectats.  
  
Segona  
El que disposa esta normativa no serà aplicable als projectes de tallers d'ocupació que es desenrotllen a la Comunitat Valenciana, finançats amb càrrec a la reserva estatal de fons que realitza el Servici Públic d'Ocupació Estatal.  
  
Tercera  
Les subvencions corresponents als tallers d'ocupació es regularan pel que preveu esta orde, sempre que no s'opose al que establix la Llei 38/2003, de 17 de novembre, General de Subvencions i al Reial Decret 887/2006 de 21 de juliol, que la desplega, per l'Orde de 14 de novembre de 2001, que desplega el Reial Decret 282/1999, de 22 de febrer, pel qual s'establix el Programa de Tallers d'Ocupació, i s'establixen les seues bases reguladores.  
En allò no previst en estes normes serà aplicable el que establix l'esmentada Llei 38/2003, de 17 de novembre, General de Subvencions i el Reial Decret 887/2006, de 21 de juliol, pel qual s'aprova el reglament que la desplega.  
  
Quarta  
Quan es tracte de formació certificable, resultarà d'aplicació el Reial Decret 34/2008, de 18 de gener, pel qual es regulen els certificats de professionalitat i l'Orde ESS/1897/2013, de 10 d'octubre que el desplega.  
  
Quinta  
Les ajudes a la formació regulades en esta orde són compatibles amb el mercat comú, a tenor de l'article 107, apartat 1 del Tractat de Funcionament de la Unió Europea, i queden dispensades de l'obligació de notificació establida en l'article 108, apartat 3 del Tractat, i de comunicar, d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
DISPOSICIONS FINALS  
  
Primera  
Es faculta la Direcció General del Servef per a dictar les instruccions i adoptar les mesures que considere oportunes per a l'execució i aplicació d'esta orde; així com per a modificar els terminis establits, amb caràcter excepcional, quan concórreguen circumstàncies degudament motivades.  
Així mateix se la faculta perquè mitjançant una resolució puga, sense necessitat d'obrir un nou termini de presentació de sol·licituds, redistribuir els crèdits inicialment previstos, i en el cas que durant l'exercici 2014 es produïsquen modificacions del crèdit disponible, incrementar les dotacions econòmiques i adjudicar ajudes a altres projectes presentats a l'empara d'esta convocatòria i que, reunint tots els requisits, inicialment no hagen pogut ser finançats per insuficiència de crèdit per a això. La resolució d'estos nous projectes exigirà l'informe previ de la respectiva comissió de valoració, i la proposta de l'òrgan instructor.  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Contra este acte, que esgota la via administrativa, les persones interessades poden interposar recurs contenciós administratiu en el termini de dos mesos comptats des de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que preveu els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes comptat en els termes ja mencionats, segons el que disposen els articles 116 i 117 de la Llei 30/1992, de 26 de novembre, LRJPAC. Tot això sense perjuí que es puga interposar qualsevol altre recurs dels previstos en la vigent legislació.  
  
València, 16 de maig de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
  
ANNEX I  
  
La Direcció Territorial d'Ocupació, després de comprovar que la sol·licitud i la documentació aportada reunix tots els requisits que s'especifiquen en l'Orde de convocatòria, farà la valoració material de les sol·licituds  
  
Criteris de valoració  
  
Criteri 1. Inserció  
Aquelles entitats que voluntàriament desitgen aportar dades d'inserció, hauran d'adjuntar a la sol·licitud còpies dels contractes laborals realitzats, en relació amb l'alumnat finalitzat en qualsevol acció de formació per a l'ocupació subvencionada i finalitzada per l'entitat en els dos exercicis anteriors. Estos contractes hauran de ser de jornada completa setmanal i de duració igual o superior a tres mesos o període de treball real equivalent a temps parcial, independentment de l'activitat que es tracte. En tots els casos, hauran d'aportar a més una relació de totes les accions subvencionades i finalitzades per l'entitat en els dos exercicis anteriors, en cas contrari no es valorarà este apartat.  
  
Este criteri es valorarà considerant el percentatge d'alumnat inserit sobre el finalitzat en els mencionats cursos en les accions formatives impartides per l'entitat durant els dos exercicis anteriors.  
Es valorarà de 0 a 20 punts aplicant la fórmula següent:  
  
Total alumnat inserció laboral x 20  
Total alumnat finalitzat per l'entitat   
  
  
  
Criteri 2. Aportacions  
Es valorarà l'esforç inversor de l'entitat promotora o altres entitats col·laboradores.  
La puntuació obtinguda serà proporcional a les aportacions realitzades respecte a la quantia de la subvenció sol·licitada, dins dels límits següents: un màxim de 20 punts quan les aportacions siguen de quantia igual o superior a la subvenció sol·licitada i de zero punts quan no hi haja cap aportació econòmica.  
  
S'aplicarà la fórmula següent per al càlcul de la puntuació:  
  
Quantitat aportada per l'entitat x 20  
Subvenció sol·licitada   
  
  
  
Criteri 3. Homologació  
Entitats que compten, abans de la finalització del termini de presentació de sol·licituds, amb aula de teoria acreditada o homologada. Fins a 10 punts.  
S'atorgaran 10 punts a aquelles entitats en què totes les especialitats sol·licitades en el projecte es troben homologades. En cas contrari, la puntuació serà proporcional al total de l'alumnat en les especialitats homologades respecte del total de l'alumnat en el projecte.  
  
S'aplicarà la següent fórmula per al càlcul de la puntuació  
  
Total d'alumnat especialitat homologada x 10  
Total d'alumnat en el projecte   
  
  
  
Criteri 4. Persones desempleades  
Percentatge de desempleats de vint-i-cinc o més anys existents en l'àmbit territorial del projecte: Fins a 10 punts.  
Si es tracta de mancomunitats, el mencionat percentatge vindrà determinat per la mitjana dels municipis que la conformen. En la resta de casos, la dada serà la corresponent al municipi on es realitze l'actuació corresponent al projecte.  
S'aplicarà d'acord amb l'escala següent:  
- Percentatge de desempleats de 25 o més anys per damunt d'1,5 desviacions típiques per damunt de la mitjana provincial: 10 punts  
- Percentatge de desempleats de 25 o més anys entre la mitjana i 1,5 desviacions típiques per damunt de la mitjana provincial: 4 punts  
- Percentatge de desempleats de 25 o més anys entre la mitjana i 1,5 desviacions típiques per sota de la mitjana provincial: 2 punts  
- Percentatge de desempleats de 25 o més anys per davall d'1,5 desviacions típiques per davall de la mitjana provincial: 0 punts  
  
Criteri 5. Perspectives d'ocupació del col·lectiu participant  
Adequació entre les especialitats proposades i les ocupacions més contractades en el mercat laboral comarcal: entre 0 i 10 punts.  
La puntuació serà proporcional al nombre de participants per especialitats. La valoració s'efectuarà segons l'adequació de les especialitats proposades amb les 12 ocupacions més contractades en l'àmbit comarcal segons les últimes estadístiques publicades en la pàgina web del SERVEF, d'acord amb l'escala següent:  
  
De la posició A la posició Punts  
1.ª 3.ª 10  
4.ª 8ª 6  
9ª 12ª 3  
  
  
Criteri 6. Impacte socioeconòmic  
Es valorarà l'aportació econòmica i social que la realització del projecte i el seu posterior desenrotllament tindrà sobre l'economia del corresponent territori i el seu entorn per l'òrgan competent de la Conselleria d'Economia, Indústria, Turisme i Ocupació en matèria de planificació i programació econòmica, estudi i avaluació de l'economia valenciana: entre 0 i 20 punts.  
  
Criteri 7. Caràcter innovador del projecte tenint en compte la seua incidència en nous jaciments d'ocupació  
Projectes relacionats amb les següents àrees d'actuació:  
- Servicis personalitzats de caràcter quotidià: atenció a la infància i l'adolescència, prestació de servicis a domicili a persones amb discapacitat o persones majors, ajuda a jóvens en dificultats i/o amb desarrelament social.  
- Servicis d'utilitat col·lectiva: rehabilitació del patrimoni artístic, històric, cultural o natural, revaloració d'espais públics i urbans, gestió de residus, gestió d'aigües, protecció i manteniment de zones naturals i aquells que incidisquen directament o indirectament en el control de l'energia.  
- Servicis d'oci i culturals: promoció del turisme i desenrotllament cultural i local.  
Es valorarà amb 10 punts  
  
Valoració final del procés d'avaluació  
Les sol·licituds obtindran una valoració final d'acord al quadro resum següent:  
  
Criteris de valoració Puntuació màxima  
Criteri 1. Inserció. 20  
Criteri 2. Aportacions. 20  
Criteri 3. Homologació. 10  
Criteri 4. Persones desempleades. 10  
Criteri 5. Perspectives d'ocupació del col·lectiu participant. 10  
Criteri 6. Impacte socioeconòmic. 20  
Criteri 7. Caràcter innovador del projecte tenint en compte la seua incidència en nous jaciments d'ocupació. 10  
Valoració total màxima 100  
  
  
El valor absolut de la puntuació final determinarà l'orde de prioritat d'aprovació de les accions en cada una de les fases d'acord amb el que disposa l'article 8.2 de la present orde fins a esgotar el pressupost assignat.